Oboke olwedo pa Acoli pe ner i kom oteka lwenygi!
Pa
Okelo P Patuda/Nero Madit
Nicake i kwona me ngeyo piny ki neno jami ma obedo ka time ka ngeta i kare me tinona, ma peya lobo Uganda onongo locken ki i kare ma onongo loc ken, tye jami acel keken ma pe aneno i kare aryo egini kit ma atye ka neno time i Acoli tin.
I kare ma pire tek i Tekwaro me lobo Uganda obedo i mwaka me acoki loc ken, pien kikenyo lo Uganda gucako lok me loc lobo i te te pati ma pat pat, calo UPC, DP, ki Kaba Yeka, ma pati eni ni guro pol dano ma bino ka lok i nyimgi.
Ki i Acoli, onongo tye lutela macalo Alija latim, ladit me DP i nge too pa Benedikto Kiwanuka, i nge kare ma Amin oneko en, Alex Ojera lawang UPC matek i Acholi, Okeny Tiberio, ma lucak te Pati DP i Acoli gin ki Benedikto Kiwanuka, Peter Oola, lawang UPC ma oywek pi poke ki i kom lutela mukene me lwonge calo latedero. Ki dong ladit Apollo Milton Obote ma en aye ladit Pati me UPC.
Joni ducu awinyo lokgi, anenogi i dwollwak madit ka giloko, aneno ka gibino nyo gidok i pacigi i nge tyeko lok, ento gin ma pe aneno en aye mitti ma lwak obedo ka nyuto i kumgi i kare me lok i nyimgi, lulok mogo nongo pwoc me dongo cing kany kwica, mukene kono gitiko ki jwic i kare me mwaki 1960…
Ngat ma aneno lwak ojolo ki oboke olwedo en aye la DP Angelo Banya i Koc Corom i mwaka 1963, ma onongo pyem ki nera Alex Ojera la UPC ka cuno kwir bot lwak. Wiya pud poo mutokane ma opwuk, kome obedo alum alum ma lwak obedo ka kwatone ki oboke olwedo ma poro ryemo gemo pa UPC.
Ladit ma pire tek i Acoli ma giyero me leyo tic pa Rwodi Acoli obedo Philipo Adonga macalo Laloyo maber me Acoli. Aneno en giryo, ento binone i nyim dano pe obedo kijol me oboke olwedo, pien meno obedo latela mukwongo ma peya gingeyo kit tic ki lwak. Obote aye ocoye me leyo ka tic pa Rwodi
Kati inyim lwak ma pire tek bene obedo i mwaka 1979, ma lumony me UNFL oryemo Amin ki i loc aconye, oteka lwenyi gudonyo Kampala labongo oboke olwedo, ma ngene kene pien luloki pe kwero kwer loyo ki oboke olwedo, ma labol egini dong kela i nenona ma kombedi tye ka time i lobowa, kit ma kitlwak oloke me nyuto yomcwiny bot latelagi.
Neno ki ngec manyen kit ma Acoli ocako jolo kwede ki lutelagi i kare man mukwongo, nyuto ni gen ki mar pa Acoli i kom latelagi tye odongo maber, dok cuko cwiny latela me amara mada, ma medo bene kero tic kwedgi kacel i yoo ducu me konyogi ki jami ma mitte ma a ki dog tice.
Kit ma apokapoka me nyuto mar eno otime i kare me bito kwir, nyuto ada ni mar ki gen pa lwak tye bot latela eno muromo, pi kit tela ma en onyuto matye patpat, mogo telo lwak ki bedo cok bot lwak mukene bedo latela welo bot ludwolgi ma cawa weng nongo en bedo ka mukene ma niang kite, tame ki tice pe ngene maber bot lwake. Latela ma bino welo gen i kome pe rom ki ma cung ka nget lwak i peko matye i cawa ducu ma mitte
TIC PA OLANYA BOT JOO AMURU TYE POL ATA
Pe tye kabedo mo i Acoli nyo Uganda lung ma loyo Amuru me temo tekocwiny latela i tice, pi peko matye time kuno i yoo mapaol ki bura pa M7 me mayo ngom, ma ka onongo nen Olanya Gilbert obed ngat ma cwinye petek, kono ngom eno dong tye i cing lurok kit ma M7 mito.
Ento waneno kit ma Gilbert ocung kwede ki coyo wangco i ngom i kin ludwole ki Gamente ni ngomgi mo ma gibiwkanyo pe, ma otito atyer bot abili pa laloc aranyi ni, en ki joo ne gidyere me oyo remo pi ngom kwarigi. Meno kwonge ma pe winye atata, totwale ma a ki idog lucung lobo.
Nicake ceng eno M7 otemo kwe ki bura i kom Gilbert wek odok lwor, ernto adwogi bura eno otego cwiny Gilbert atega me tito bot lwak ngo matye ka timme, ma lawang NRM pa mon Betty Bigombe bene onongo mito kelo adot odenge ki goba i kome wek gitweye, ducu pe otwere.
Ma inongo ni bura eno omedo gen ki mar madit bote, nio wa i kabedo ma nakayang Latela Acoli mo pe ya oo iye, ille malo me bedo i wii gwokgi, ka gitere kama mitte iye ka lok, meno aye oweko atamo me tito kany me angeya, ni latela ma lwak oilo ki piny meno Otekaleny ma oboke olwedo pa Acoli pe ner i kume. Ma bene atamo ni lwak pe bibedo ki akalakala me cwako cako nying tela manyen i Acoli ni “Latwero Matek Me Acoli” kit ma guneno twero ki teke ki wanggi, ma gujolo twero eno wa i palgwokgi ni.
luo_Latn bem_Latn luo_Latn luo_Latn luo_Latn mri_Latn luo_Latn luo_Latn luo_Latn luo_Latn luo_Latn luo_Latn fur_Latn luo_Latn luo_Latn luo_Latn luo_Latn